ประกาศกรมประมง เรื่อง กำหนดหลักเกณฑ์และวิธีการแจ้งการเข้าออกท่าเทียบเรือประมงของเรือบรรทุกสินค้าห้องเย็นเรือบรรทุกน้ำมันเพื่อการประมง เรือบรรทุกน้ำจืด และเรือสนับสนุนการประมงที่รัฐมนตรีประกาศกำหนด พ.ศ. 2560

ประกาศกรมประมง

ประกาศกรมประมง
เรื่อง
กำหนดหลักเกณฑ์และวิธีการแจ้งการเข้าออกท่าเทียบเรือประมงของเรือบรรทุกสินค้าห้องเย็น
เรือบรรทุกน้ำมันเพื่อการประมง
เรือบรรทุกน้ำจืด และเรือสนับสนุนการประมงที่รัฐมนตรี
ประกาศกำหนด
พ.ศ. ๒๕๖๐[๑]

เพื่อให้การปฏิบัติราชการเป็นไปตามข้อ
๑๐ ของคำสั่งหัวหน้าคณะรักษาความสงบแห่งชาติ ที่ ๒๒/๒๕๖๐ ลงวันที่ ๔ เมษายน
พุทธศักราช ๒๕๖๐ ที่กำหนดให้เจ้าของเรือที่จดทะเบียนเป็นเรือบรรทุกสินค้าห้องเย็น
เรือบรรทุกน้ำมันเพื่อการประมง เรือบรรทุกน้ำจืด
ที่มีขนาดตั้งแต่สามสิบตันกรอสหรือเรือสนับสนุนการประมงที่รัฐมนตรีประกาศกำหนด
ต้องดำเนินการแจ้งการเข้าออกท่าเทียบเรือประมงทุกครั้ง ณ
ศูนย์ควบคุมการแจ้งเรือเข้าออก
เพื่อควบคุมและเฝ้าระวังมิให้เรือดังกล่าวไปทำการขนถ่ายสัตว์น้ำ เก็บรักษาสัตว์น้ำ
หรือสนับสนุนการทำการประมงโดยไม่ชอบด้วยกฎหมายอธิบดีกรมประมงจึงออกประกาศกำหนดขั้นตอนปฏิบัติในการแจ้งเรือเข้าออกไว้ดังนี้

ข้อ
๑  ให้เจ้าของเรือที่จดทะเบียนเป็นเรือบรรทุกน้ำจืด
ที่มีขนาดตั้งแต่สามสิบตันกรอสขึ้นไปเรือบรรทุกสินค้าห้องเย็น
เรือบรรทุกน้ำมันเพื่อการประมง และเรือสนับสนุนการประมงที่รัฐมนตรีประกาศกำหนด
ที่มีขนาดตั้งแต่สามสิบตันกรอสแต่ไม่ถึงหกสิบตันกรอส
ต้องแจ้งการเข้าออกท่าเทียบเรือประมงทุกครั้งด้วยวิธีการแจ้งโดยตรงหรือทางโทรสารไปยังศูนย์ควบคุมการแจ้งเรือเข้าออกภายในระยะเวลายี่สิบสี่ชั่วโมงแต่ไม่น้อยกว่าสองชั่วโมง
ก่อนการนำเรือเข้าหรือออกจากท่าเทียบเรือประมงตามแบบที่กำหนดท้ายประกาศนี้
ไปยังศูนย์ควบคุมการแจ้งเรือเข้าออกตามรายชื่อแนบท้ายประกาศนี้
กรณีการเข้ามารับน้ำมันของเรือบรรทุกน้ำมันเพื่อการประมง
และเรือสนับสนุนการประมงที่รัฐมนตรีประกาศกำหนดโดยเข้าออกท่าที่มารับน้ำมัน
ให้ถือว่าการเข้าออกท่าที่เข้ามารับน้ำมันดังกล่าวเป็นการเข้าออกท่าเทียบเรือประมงที่ต้องมีการแจ้งเข้าออกตามวรรคหนึ่ง

ข้อ
๒  เจ้าของเรือที่จดทะเบียนเป็นเรือบรรทุกสินค้าห้องเย็น
เรือบรรทุกน้ำมันเพื่อการประมงที่มีขนาดตั้งแต่หกสิบตันกรอสขึ้นไป
และเรือสนับสนุนการประมงที่รัฐมนตรีประกาศกำหนดที่มีขนาดตั้งแต่หกสิบตันกรอสแต่ไม่เกินหนึ่งพันตันกรอส
ที่ได้มีการแจ้ง การรายงาน หรือการขออนุญาตใด ๆ ด้วยวิธีการทางอิเล็กทรอนิกส์ผ่านระบบ
Single Window @ Marine Department (http://nsw.md.go.th) ตามที่อธิบดีกรมเจ้าท่ากำหนดไว้
ให้ถือว่าเป็นการแจ้งการเข้าออกท่าเทียบเรือประมงตามประกาศนี้
เมื่อเจ้าของเรือตามวรรคแรกได้รับการอนุมัติผ่านระบบ
SingleWindow@Marine Department แล้ว
ให้เจ้าของเรือส่งสำเนาการอนุมัติต่อศูนย์ควบคุมการแจ้งเรือเข้าออก
ภายในยี่สิบสี่ชั่วโมงนับแต่ได้รับการอนุมัติ ด้วยวิธีการส่งโดยตรง ทางโทรสาร
ทางจดหมายอิเล็กทรอนิกส์ (pipooversea@fisheries.go.th) หรือทางเครื่องมือสื่อสารทางอิเล็กทรอนิกส์ที่สามารถตรวจสอบและนำกลับมาใช้โดยความหมายไม่เปลี่ยนแปลงได้

ข้อ
๓  ให้พนักงานเจ้าหน้าที่ซึ่งประจำอยู่ที่ศูนย์ควบคุมการแจ้งเรือเข้าออกรวบรวมสำเนาเอกสารหลักฐานตามข้อ
๒ และรายงานสรุปผลการตรวจสอบต่อกรมประมงทุกสามสิบวัน

ข้อ
๔  ประกาศนี้ให้ใช้บังคับนับแต่วันประกาศเป็นต้นไป

ประกาศ ณ วันที่ ๙
ตุลาคม พ.ศ. ๒๕๖๐
อดิศร  พร้อมเทพ
อธิบดีกรมประมง

[เอกสารแนบท้าย]

๑.
แบบการแจ้งเข้าออกท่าเทียบเรือประมง (สำหรับเรือบรรทุกสินค้าห้องเย็น
เรือบรรทุกน้ำมันเพื่อการประมงเรือบรรทุกน้ำจืด หรือเรือสนับสนุนการประมงที่รัฐมนตรีประกาศกำหนด)
๒.
รายชื่อศูนย์ควบคุมการแจ้งเรือเข้าออก

(ดูข้อมูลจากภาพกฎหมาย)

ภวรรณตรี/จัดทำ
๓๐ ตุลาคม ๒๕๖๐

พรวิภา/ตรวจ
๓๐ ตุลาคม ๒๕๖๐

[๑] ราชกิจจานุเบกษา
เล่ม ๑๓๔/ตอนพิเศษ ๒๕๔ ง/หน้า ๓๓/๑๒ ตุลาคม ๒๕๖๐